Document ID: /fineweb-2-swissfilter-quality_10-filterrobots/filtered/05603.jsonl.gz/106

Mali je nakon potpisivanja rekao da Sporazum podrazumeva saradnju u oblasti urbanog razvoja i planiranja, ekonomije, kulture, sporta, turizma.
On je poručio da nikada ne treba da prestane saradnja sa glavnim gradovima Evrope i sveta od kojih nešto može i treba da se nauči.
„Na ovaj način pokazujemo koliko je grad Beograd važan. Nama je saradnja sa glavnim gradovima regiona, Evrope i sveta veoma važna“, istakao je Mali i podsetio da su prošle godine potpisani sporazumi o saradnji sa Moskvom i Pekingom.
Gradonačelnik Beograda je ocenio da Beograd potpisivanjem sporazuma pokazuje da je glavni grad Srbije, ali i najveći politički, ekonomski i kulturni centar regiona.
Navodeći da se između Beograda i Švajcarske obavi skoro 30 letova nedeljno, on je rekao da je to veliki dokaz da postoje poslovni i turistički interesi za putovanje između dve zemlje.
„Na nama je samo da nađemo način da više sarađujemo, da budemo atraktivniji za turiste iz Švajcarske i na tome treba da radimo, a ovaj sporazum će tome sigurno i doprineti“, naglasio je Mali.
Čepet je podsetio da je ove godine – 100 godina od uspostavljanja diplomatskih odnosa Srbije i Švajcarske.